REPUBLIKA SRBIJA

NARODNA SKUPŠTINA

BIBLIOTEKA NARODNE SKUPŠTINE

**Tema: Zamenici članova parlamenta**

**Datum: 10.05.2018.**

**Br. 17/IP**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs.***](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

Zamenik člana parlamenta bilo kog doma parlamenta bira se istovremeno kada i član parlamenta. Međutim, po pravilu, zamenik člana parlamenta ne vrši funkcije člana parlamenta na sednicama parlamenta i njegovih organa. U slučaju da član parlamenta podnese ostavku, njegov zamenik dobija njegov mandat, odnosno postaje član parlamenta.

Ova praksa se u evropskim državama koristi u Austriji, Danskoj, Norveškoj, Rumuniji, Slovačkoj, Češkoj, Francuskoj, Švedskoj, Španiji i na Islandu. Izbor zamenika članova parlamenta u nekim evropskim dvodomnim parlamentima tiče se samo jednog doma parlamenta. Tako u Austriji i Španiji, zamenike imaju članovi gornjeg doma parlamenta, a u češkom parlamentu zamenike imaju poslanici donjeg doma parlamenta. U Francuskoj i Rumuniji zamenike imaju članovi oba doma parlamenta. Takođe, u nekim latinoameričkim zemljama, na primer u Brazilu, na parlamentarnim izborima biraju se zamenici poslanika i senatora istovremeno kada i poslanici i senatori. Dakle, članovi oba doma parlamenta imaju zamenike.

Postupak izbora zamenika članova parlamenta uređen je izbornim zakonodavstvom.

AUSTRIJA

Članove parlamenta u Saveznom veću, gornjem doma Savezne skupštine Austrije, biraju parlamenti pokrajina članica federacije. Svaki pokrajinski parlament bira članove parlamenta i njihove zamenike. Ako izabrani član parlamenta podnese ostavku i vrati mandat, njegov zamenik će ga automatski zameniti. Član Saveznog veća, gornjeg doma Savezne skupštine Austrije ima jednog zamenika.

Savezno veće ima 61 indirektno izabranog člana parlamenta. Austrija je podeljena na 9 izbornih jedinica, odnosno svaka pokrajina je jedna izborna jedinica, koje zavisno od broja stanovnika biraju 3 -12 članova parlamenta za Savezno veće. Dakle, ukupno 9 pokrajinskih parlamenata bira svoje predstavnike u Saveznom veću. Broj članova parlamenta koje će delegirati svaka pokrajina određuje Predsednik Republike Austrije (Savezni predsednik) nakon svakog opšteg popisa stanovništva.

Mandati se raspodeljuju među političkim partijama prema broju mesta koje imaju u pokrajinskim parlamentima, a po metodu proporcionalne zastupljenosti. Za svakog člana parlamenta u Saveznom veću bira se zamenik.

BRAZIL

U Brazilu članovi oba doma parlamenta imaju zamenike. Brazil je podeljen na 27 izbornih jedinica koje biraju, zavisno od broja stanovnika, između 8 i 70 poslanika za Narodnu skupštinu, donji dom parlamenta. Broj izbornih jedinica odgovara broju brazilskih država (26) a još jednu čini Federalni distrikt.

Za izbor poslanika Narodne skupštine primenjuje se proporcionalni izborni sistem, a mandati se raspodeljuju po principu najvećeg količnika. Na svakoj listi mandati se dodeljuju kandidatima na osnovu preferencijalnih glasova birača. Slobodna mesta koja se javljaju između opštih izbora popunjavaju zamenici poslanika koji su izabrani istovremeno kada i poslanici.

Federalni senat ima 81 direktno izabranog člana. Za njihov izbor primenjuje se većinski izborni sistem. Reč je o blok glasanju. Svaki birač ima toliko glasova koliko ima kandidata u izbornoj jedinici. Kada se obnavljaju dve trećine mandata, svaki birač glasa za dva kandidata. Kada se obnovlja jedna trećina mandata, svaki glasač glasa za jednog kandidata. Slobodna mesta koja se javljaju između opštih izbora popunjavaju zamenici senatora izabrani istovremeno kada i senatori.

DANSKA

Danski jednodomni parlament ima 179 direktno izabranih članova parlamenta. U primeni je proporcionalni izborni sistem (modifikovani Sent-Lagijev sistem).

Kandidati koji su nominovani, ali nisu izabrani, nalaze se na listi zamenika članova parlamenta koju nakon održanih parlamentarnih izbora utvrđuje Ministarstvo unutrašnjih poslova. Ovi zamenici članova parlamenta popunjavaju upražnjena mesta članova parlamenta između opštih izbora.

ISLAND

Jednodomni Parlament Islanda ima 63 direktno izabrana poslanika. Za izbor poslanika primenjuje se proporcionalni izborni sistem sa zatvorenim partijskim listama, a mandati se rapodeljuju primenom D'Ontovog sistema najvećeg količnika. Zamenici poslanika se biraju istovremeno kada i poslanici. Slobodna poslanička mesta koja se javljaju između opštih izbora popunjavaju zamenici poslanika, po redosledu na partijskoj listi koja je u pitanju.

NORVEŠKA

Jednodomni parlament Norveške ima 169 direktno izabarnih poslanika. U primeni je proporcionalni izborni sistem (modifikovani Sent-Lagijev sistem). Slobodna poslanička mesta koja se javljaju između opštih izbora popunjavaju zamenici poslanika izabrani istovremeno kada i poslanici.

RUMUNIJA

Dvodomni Parlament Rumunije sastoji se od Senata (Gornji dom) i Poslaničkog doma (Donji dom). Senat ima 136 direktno izabranih članova. Predstavnički dom trenutno ima 329 poslanika, od kojih se direktno bira 312, a 17 poslaničkih mesta pripada predstavnicima nacionalnih manjina. Najviše 18 poslaničkih mesta je garantovano predstavnicima nacionalnih manjina ako njihovi predstavnici ne osvoje nijedno mesto u oba doma parlamenta. U primeni je proporcionalni izborni sistem.

U oba doma Parlamenta Rumunije, kada se uprazne mesta izabranih članova parlamenta popunjavaju ih kandidati proglašeni za zamenike na odgovarajućoj partijskoj listi. Izbori mogu biti održani u izuzetnim situacijama.

SLOVAČKA

Jednodomni Parlament Slovačke ima 150 direktno izabranih poslanika. U primeni je proporcionalni izborni sistem sa zatvorenim listama, a mandati se raspodeljuju prema Hagenbah - Bišofovoj metodi. Slobodna poslanička mesta koja se javljaju između opštih izbora popunjavaju zamenici poslanika izabrani istovremeno kada i poslanici.

FRANCUSKA

Specifičnost francuskog izbornog sistema u je institucija zamenika poslanika. Na primer, ako izabrani poslanik iz nekog razloga vrati mandat, njegovo mesto zauzima poslanik koji je izabran zajedno sa njim na izborima. Prezime zamenika poslanika se obavezno štampa na glasačkom listiću. Zapravo, poslanik se bira sa zamenikom. Ova praksa je uvedena da bi se smanjili troškove koji nastaju održavanjem vanrednih izbora.

Za izbor poslanika Narodne skupštine, donjeg doma parlamenta, primenjuje se većinski izborni sistem (glasanje samo za jednog poslanika u dva kruga).

Zamenik poslanika može da zameni poslanika u određenim slučajevima: smrt, imenovanje na položaj u Vladi ili Ustavnom sudu, prihvatanje funkcije ombudsmana ili produženje nakon šest meseci privremene misije koju je poverila Vlada. Ipak, to ne može učiniti u drugim slučajevima, kao što su: poništavanje izbora od strane Ustavnog suda, ostavka u slučaju nepoštovanja pravila finansiranja izborne kampanje ili ostavka zbog ličnih razloga. U ovim slučajevima održavaju se vanredni izbori za upražnjeno poslaničko mesto u roku od tri meseca (osim ako poslaničko mesto nije upražnjeno u poslednjoj godini poslaničkog saziva).

Senatori, članovi gornjeg doma francuskog parlamenta, takođe imaju zamenike koji se biraju istovremeno kada i senatori, osim u određenim slučajevima (kao što je ostavka) kada se izbori održavaju u roku od tri meseca (osim u poslednjoj godini aktuelnog saziva Senata). Francuski senat ima 348 indirektno izabranih senatora koji se biraju u 128 izbornih jedinica. Broj senatora koji se biraju u nekoj izbornoj jedinici zavisi od broja njenih stanovnika. Za izbor senatora koristi se mešoviti izborni sistem.

ČEŠKA REPUBLIKA

Češko izborno zakonodavstvo takođe poznaje institut zamenika člana parlamenta. Zamenici članova Poslaničkog doma, donjeg doma parlamenta, biraju se istovremeno kada i poslanici. Slobodna poslanička mesta koja se pojave između opštih izbora popunjavaju zamenici poslanika. Poslanici se biraju primenom proporcionalnog izbornog sistema. Za raspodelu poslaničkih mandata primenjuje se D’Ontov sistem najvećeg količnika. Kandidat koji dobije preko 5% preferencijalnih glasova na regionalnom nivou biće stavljen na vrh partijske liste. U slučajevima kada više kandidata dobije preko 5% preferencijalnih glasova, oni će biti stavljeni na partijsku listu u padajućem redosledu na osnovu ukupnog broja preferencijalnih glasova koje dobiju.

ŠVEDSKA

Jednodomni Parlament Švedske ima 349 direktno izabranih poslanika. U primeni je proporcionalni izborni sistem. U 29 izbornih jedinica bira se 310 poslanika, a ostalih 39 poslaničkih mesta se dodeljuju sistemom potpune proporcionalne zastupljenosti na osnovu glasova dobijenih u celoj zemlji. Slobodna poslanička mesta koja se javljaju između opštih izbora popunjavaju zamenici poslanika izabrani istovremeno kada i poslanici.

Na konstitutivnoj sednici Parlamenta, Izborna komisija izveštava o održanim izborima i potvrđuje izbor poslanika i zamenika poslanika (Poglavlje 3, član 3.1. Zakona o Parlamentu).

Zakon o Parlamentu (The Riksdag Act)[[1]](#footnote-1) u Poglavlju 5, članu 3. navodi da se poslaniku može odobriti odsustvo i da ukoliko ono traje najmanje jedan mesec, njegove dužnosti i obaveze u periodu odsustva vrši njegov zamenik.

U Poglavlju 5, članu 5. Zakona o Parlamentu preciziran je postupak preuzimanja dužnosti od strane zamenika poslanika. Kada zamenik poslanika (alternativni član parlamenta) treba da zameni predsednika Parlamenta, poslanika koji je ministar u Vladi, ili poslanika kome je odobreno odsustvo, predsednik Parlamenta će pozvati zamenika da preuzme svoje dužnosti. Predsednik Parlamenta će pratiti redosled prvenstva između zamenika koji je propisan zakonom. Međutim, predsednik Parlamenta može da odstupi od ovog redosleda ako za to postoje posebni razlozi.

Član 5.5.1. dalje precizira postupak preuzimanja dužnosti od strane zamenika poslanika. Zamenik poslanika koji će obavljati mandat kao poslanik primiće obaveštenje u kome je navedeno kog poslanika će zamenjivati i u kom periodu. Zamenik poslanika može dobiti odvojeno obaveštenje o datumu do kog imenovanje traje.

Član 6. se odnosi na ostavku poslanika u periodu njegovog odobrenog odsustva. Ako poslanik u periodu odobrenog odsustva podnese ostavku i vrati mandat, zamenik poslanika koji ga zamenjuje nastavlja da vrši mandat poslanika dok se ne imenuje novi poslanik.

Zamenici poslanika, kao ni poslanici, ne mogu da podnesu ostavku i vrate mandat bez saglasnosti Parlamenta. Ako postoji osnova, Odbor za izbore će na svoju inicijativu ispitati da li je određeni poslanik ili zamenik poslanika kvalifikovan prema Poglavlju 3, članu 4, stavu 2 Zakona o Parlamentu. Lice koje je proglašeno nepodobnim je time lišeno svog mandata.[[2]](#footnote-2)

U poglavlju 12, članom 9. uređen je status zamenika poslanika u odnosu na zamenika člana odbora. Zamenik poslanika koji je pozvan da preuzme dužnost može da vrši dužnost člana odbora u kome je član poslanik koga zamenjuje, a čime se ne uvećava broj zamenika članova odbora.

ŠPANIJA

Dvodomni Parlament Španije čine Senat i Konges poslanika. Kongres poslanika, donji dom parlamenta, ima 350 direktno izabranih poslanika. Za Senat, gornji dom parlamenta, direktno se bira 208 senatora, a indirektno, odnosno od strane pokrajinskih parlamenata, bira se 58 senatora. U primeni je mešoviti izborni sistem. Slobodna mesta članova Senata koja se javljaju između opštih izbora popunjavaju zamenici senatora izabrani istovremeno kada i senatori.

***Izvori informacija***

ECPRD Request 3642 “Procedure regarding substitute members” (18.01.2018)

Inter-Parliamentary Union, <http://archive.ipu.org/parline-e/parlinesearch.asp>

Istraživanje uradila:

Tanja Ostojić

načelnik Biblioteke

1. <https://www.riksdagen.se/globalassets/07.-dokument--lagar/the-riksdag-act-2015.pdf> [↑](#footnote-ref-1)
2. The Riksdag Act (RA) 12:11 [↑](#footnote-ref-2)